b'\n_START_ARTICLE_\nSlovenska armija Kraljeve jugoslovanske vojske\n_START_PARAGRAPH_\nMatja\xc5\xbeeva vojska ali Slovenska armija Kraljeve Jugoslovanske vojske je bila protirevolucionarna teroristi\xc4\x8dna skupina, ki je po koncu druge svetovne vojne delovala na obmo\xc4\x8dju dana\xc5\xa1nje Slovenije.\n_START_SECTION_\nDelovanje\n_START_PARAGRAPH_\nKonec leta 1945 je bil pri Nacionalnem komiteju Kraljevine Jugoslavije v Salzburgu ustanovljen Glavni obve\xc5\xa1\xc4\x8devalni center, ki ga je vodil \xc4\x8detni\xc5\xa1ki poveljnik Andrej Glu\xc5\xa1i\xc4\x8d. V okviru glavnega centra so nastali obve\xc5\xa1\xc4\x8devalni centri v Gradcu, Celovcu in Trstu. Iz teh centrov so v Slovenijo po\xc5\xa1iljali teroristi\xc4\x8dne skupine in posku\xc5\xa1ali vzpostaviti mre\xc5\xbeo ilegalnih oblastnih odborov in kurirsko vohunsko mre\xc5\xbeo. Imeli so podporo in dovoljenje ameri\xc5\xa1kih in angle\xc5\xa1kih obve\xc5\xa1\xc4\x8devalnih slu\xc5\xbeb. Oboro\xc5\xbeene skupine so se imenovale Matja\xc5\xbeeva vojska._NEWLINE_Najve\xc4\x8dja taka skupina je bila skupina Sernec, ki je leta 1947 delovala na Pohorju in tam ugrabila in ubila ob\xc4\x8dinskega uslu\xc5\xbebenca Franca Mar\xc4\x8di\xc4\x8da iz Maribora. Iz centra v Celovcu pa so imeli stike tudi z ljubljansko nad\xc5\xa1kofijo in t. i. Nagodetovo skupino, ki je bila zaradi tega obsojena. Povojna komunisti\xc4\x8dna oblast jih je leta 1948 obto\xc5\xbeila, da so poslali tudi diverzante, ki so ubili poslanca sku\xc5\xa1\xc4\x8dine Franca Moj\xc5\xa1kerca v Bizoviku pri Ljubljani. Kasneje je bilo ugotovljeno, da sta omenjenega poslanca pravzaprav usmrtila dva agenta jugoslovanske tajne vladne policije (UDBA), od teh naj bi bil eden Janez Frank. Delovalo je \xc5\xa1e ve\xc4\x8d manj\xc5\xa1ih skupin._NEWLINE_Organzatorji Matja\xc5\xbeeve vojske so izdajali tudi \xc4\x8dasopis Matja\xc5\xbeev glas. Obve\xc5\xa1\xc4\x8devalne centre in Matja\xc5\xbeevo vojsko so ukinili po spremembi odnosov med Jugoslavijo in ZSSR, ko so Ameri\xc4\x8dani in Angle\xc5\xbei umaknili svojo podporo.'